Христо Смирненски
Политически сонет № 1

chitanka.info

Сърдита нощ воал безкраен

над сънната земя простира,

но месечко левент нехае,

с лъчи воала й раздира.

Уста разчекнал до ушите,

отдолу пес един го лае,

но месечко из висините

разхожда се и хич нехае,

че песът зъби му се злобно

и че със громкия си лай

тревожи тишината гробна.

Да, месечко си е далеко,

затуй полай си, бай Сарай,

на сърце да ти стане леко!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.